సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
Parthiv Patel: ధోనీ ‘రనౌట్’ వ్యూహాన్ని చెన్నైపైకే ప్రయోగించిన పార్థీవ్..!
చివరి 6 బంతుల్లో చెన్నై విజయానికి 26 పరుగులు అవసరమవగా.. ఉమేశ్ యాదవ్ బౌలింగ్‌లో 4, 6, 6, 2, 6 బాదిన ధోనీ ఆఖరికి సమీకరణాన్ని ఒక బంతికి రెండు పరుగులుగా మార్చేశాడు.
Samayam Telugu | Updated:
Apr 22, 2019, 12:18PM IST
హైలైట్స్
చెన్నైపై ఆఖరి బంతికి గెలిచిన బెంగళూరు
చివరి ఓవర్‌లో వరుసగా ఐదు బంతుల్లో 24 పరుగులు చేసిన ధోని
ఆఖరి బంతికి ఒక్క పరుగు చేయలేక మ్యాచ్‌ని చేజార్చిన వైనం
ధోనీ తరహాలో.. చివరి బంతికి శార్ధూల్‌ని రనౌట్ చేసిన పార్థీవ్
పార్థీవ్‌కి మ్యాన్ ఆఫ్ ద మ్యాచ్ అవార్డు
ఐపీఎల్ 2019 సీజన్‌లో వరుసగా రెండో విజయాన్ని అందుకున్న బెంగళూరు జట్టు ప్లేఆఫ్ అవకాశాల్ని సజీవంగా ఉంచుకుంది. చెన్నైతో చిన్నస్వామి స్టేడియం వేదికగా ఆదివారం రాత్రి జరిగిన మ్యాచ్‌లో పార్థీవ్ పటేల్ (53: 37 బంతుల్లో 2x4, 3x6) అర్ధశతకం బాదడంతో పాటు ఆఖరి బంతికి తెలివిగా శార్ధూల్ ఠాకూర్‌ని రనౌట్ చేయడంతో బెంగళూరు ఒక్క పరుగు తేడాతో గెలుపొందింది. మ్యాచ్ విజయంలో క్రియాశీలక పాత్ర పోషించిన పార్థీవ్‌ పటేల్‌కి మ్యాన్ ఆఫ్ మ్యాచ్ అవార్డు లభించగా.. 10 మ్యాచ్‌లాడిన బెంగళూరు ఎట్టకేలకి మూడో విజయాన్ని నమోదు చేసింది.
A measured 53 (36) ✅ Last ball run-out hero ✅ @parthiv9 is the deserved Man of the match for #RCBvCSK https://t.co/uYje94WG3W
&mdash; IndianPremierLeague (@IPL) 1555872298000
మ్యాచ్‌లో టాస్ ఓడి తొలుత బ్యాటింగ్ చేసిన బెంగళూరు జట్టు.. పార్థీవ్ పటేల్ బాధ్యతాయుత ఇన్నింగ్స్ ఆడటంతో 7 వికెట్ల నష్టానికి 161 పరుగులు చేసింది. అనంతరం ఛేదనలో మహేంద్రసింగ్ ధోని (84 నాటౌట్: 48 బంతుల్లో 5x4, 7x6) అసాధారణ ఇన్నింగ్స్ ఆడటంతో చెన్నై గెలిచేలా కనిపించింది. చివరి 6 బంతుల్లో చెన్నై విజయానికి 26 పరుగులు అవసరమవగా.. ఉమేశ్ యాదవ్ బౌలింగ్‌లో 4, 6, 6, 2, 6 బాదిన ధోనీ ఆఖరికి సమీకరణాన్ని ఒక బంతికి రెండు పరుగులుగా మార్చేశాడు.
కానీ.. చివరి బంతిని ఆఫ్ స్టంప్‌కి వెలుపలగా ఉమేశ్ యాదవ్ స్లో డెలివరీ రూపంలో విసరగా.. దాన్ని పాయింట్ దిశగా ధోనీ కట్ చేసే ప్రయత్నం చేశాడు. అయితే.. బంతి బ్యాట్‌కి దొరకలేదు. అయినప్పటికీ.. ఒక పరుగు తీసి స్కోరుని సమం చేయాలని ధోనీ ఆశించాడు. కానీ.. ధోనీ వ్యూహాన్ని ముందే కనిపెట్టిన పార్థీవ్ పటేల్.. తెలివిగా వ్యవహరించి నాన్‌స్ట్రైక్ ఎండ్‌ నుంచి వచ్చిన శార్ధూల్ ఠాకూర్‌ని రనౌట్ చేశాడు. దీంతో.. బెంగళూరు ఒక్క పరుగు తేడాతో గెలుపొందింది.
వాస్తవానికి ప్రత్యర్థి ఆఖరి బంతికి ఒకటి లేదా రెండు పరుగులు చేయాల్సిన దశలో ధోనీ వికెట్ కీపర్‌గా ఉంటే..? బంతి డెలివరీకి ముందే కుడిచేతి గ్లౌజ్‌ని తీసేసి రనౌట్‌కి సిద్ధమైపోతాడు. చెన్నైతో మ్యాచ్‌లోనూ బెంగళూరు కీపర్ పార్థీవ్‌ ఇలానే తెలివిగా వ్యవహరించి రనౌట్ చేశాడు. 2016 టీ20 ప్రపంచకప్‌లో బంగ్లాదేశ్‌ బ్యాట్స్‌మెన్‌ ముస్తాఫిజుర్‌ని ఆఖరి బంతికి ధోనీ ఇలానే రనౌట్ చేసి భారత్‌ని గెలిపించిన విషయం తెలిసిందే.
#RCBvCSK #2019 #IndvsBan #2016  Two similar Endings Which Run out is insane ? #Dhoni or #parthiv https://t.co/URC5sTiidC
&mdash; Saikrishna p (@krishz14) 1555876972000